SL Uradni list Evropske unije C 281/12

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 281/09)

V skladu s členom 51 Uredbe (EU) št. 1151/2012 (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„EICHSFELDER FELDGIEKER“/„EICHSFELDER FELDKIEKER“

EU št.: DE-PGI-0105-01281 – 21.11.2014

ZOP ( ) ZGO ( X )

1. Skupina vložnikov in pravni interes

Naziv: Fleischer-Innung Nordthüringen (Združenje mesarjev severne Turingije)

Naslov:

Pravni interes: Članstvo Združenja mesarjev severne Turingije (Fleischer-Innung Nordthüringen) zajema 39 mesarskih podjetij in predstavlja 90 % proizvajalcev „Eichsfelder Feldgieker“/„Eichsfelder Feldkieker“ v turinškem delu Eichsfelda, ki obsega večji del opredeljenega geografskega območja.

2. Država članica ali tretja država

Nemčija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☒ Metoda pridobivanja — ☒ Povezava z geografskim območjem — ☐ Označevanje — ☒ Drugo (Nadzorni organ)

4. Vrsta spremembe

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe:

5.1 Kosi mesa – meso

V celotnem besedilu se besedna zveza „kosi mesa“ nadomesti z besedo „meso“. Pri nadomestitvi besedne zveze „kosi mesa“ z „mesom“ ne gre za vsebinsko spremembo. S to spremembo bi se zgolj izognili nesporazumu, da mora biti uporabljeno meso razrezano na poseben način. Vendar pa temu ni tako in bi bilo pri pripravi klobas tudi nesmiselno.

Nadaljnje spremembe posameznih oddelkov besedila, opisane pod navedbo številke zadevne točke v enotnem dokumentu:

5.2 k točki 3.2 enotnega dokumenta z naslovom „Opis proizvoda …“:

Zahteva glede vsebnosti maščobe v odstavku z naslovom „Kemijske lastnosti“ („največ 35 % v dozorelem proizvodu“) se črta.

Obrazložitev:

Doslej v specifikaciji opredeljena zahteva glede največje vsebnosti maščob (in sicer 35 %) ni v skladu z redno in ustaljeno prakso proizvajalcev na območju Združenja mesarjev severne Turingije.

Poleg tega je objektivno utemeljeno popolnoma opustiti zahtevo glede vsebnosti maščob, saj se relativna vsebnost maščob s sušitvijo proizvoda viša, na splošno pa vsebnost maščob pri dolgo zorjenih surovih klobasah ni merilo njihove kakovosti. To nima negativnega učinka niti na objektivne lastnosti proizvoda niti na njegov ugled.

5.3 k točki 5 enotnega dokumenta z naslovom „Povezava z geografskim območjem“:

Pod naslovom „Objektivne lastnosti“ iz točke 5.2 „Posebnosti proizvoda“ se naslednji odstavek:

„Vsi proizvajalci ‚Eichsfelder Feldgieker‘ sami zakoljejo živali ali pa jim trupe dobavi regionalna klavnica v mestu Heiligenstadt, kjer zakol običajno poteka po naročilu. Ta klavnica ima odobreno odstopanje in seznam predelovalnih obratov, ki jih je potrdil pristojni veterinarski organ.“

nadomesti z:

„Meso, ki se uporablja za proizvodnjo ‚Eichsfelder Feldgieker‘, izhaja samo iz klavnic z licenco za izročitev toplega mesa.“

Obrazložitev:

S tem ni več omejitve, da mora biti meso iz klavnic v mestu Heiligenstadt, niti ni več potrebno, da se klavnice nahajajo na opredeljenem geografskem območju. Meso, ki se uporablja za proizvodnjo „Eichsfelder Feldgieker“, lahko namesto tega prihaja iz vseh klavnic, ki imajo licenco za izročitev toplega mesa in lahko upoštevajo v specifikaciji opredeljen dobavni rok, potreben iz tehničnih razlogov.

5.4 Nadzorni organi:

Dodata se pristojna nadzorna organa za zvezni deželi Spodnjo Saško in Hessen:

Spodnja Saška:

Naziv: Veterinär- und Verbraucherschutzamt für den Landkreis und die Stadt Göttingen Naslov: Walkenmühlenweg 8, 37083 Göttingen Tel. Faks E-naslov: veterinaeramt@landkreis-goettingen.de

Naziv: Landkreis Northeim, Fachbereich VII – Gesundheits- und Veterinärwesen, Verbraucherschutz Naslov: Medenheimer Straße 6/8, 37154 Northeim Tel. Faks E-naslov: veterinaeramt@landkreis-northeim.de

Hessen:

Naziv: Regierungspräsidium Gießen, Standort Wetzlar Naslov: Schanzenfeldstraße 8, 35578 Wetzlar Tel. Faks 0641 3032197 E-naslov:

Obrazložitev:

Opredeljeno geografsko območje je Eichsfeld, ki se delno nahaja v severni Turingiji ter delno tudi na Spodnjem Saškem in v Hessnu.

ENOTNI DOKUMENT

„EICHSFELDER FELDGIEKER“/„EICHSFELDER FELDKIEKER“

EU št.: DE-PGI-0105-01281 – 21.11.2014

ZOP ( ) ZGO ( X )

1. Ime/imena

„Eichsfelder Feldgieker“/„Eichsfelder Feldkieker“

2. Država članica ali tretja država

Nemčija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

Čvrsta nekuhana klobasa, za katero je značilen rahlo kiselkast okus.

Je iz svinjine in značilnih začimb (bistvene so mleta sol in črn ali bel poper ter pogosto koriander), ki se nadevajo v ovoj v obliki mehurja (telečji mehur, laneni ali beljakovinski ovoj).

Uporabiti je treba visokokakovostno, čvrsto mesa prašičev, ki so pitani daljše obdobje in ob zakolu tehtajo vsaj 130 kg. Uporablja se izbrano meso (mišice, stegna, hrbet, od maščobe pa le čvrsta trebušna in hrbtna slanina). Po zakolu je treba s proizvodnjo klobas začeti, ko je svinjsko meso še toplo. Ker se zahteva „topla predelava mesa“, prevoz nehlajenega mesa ne sme potekati več kot dve uri, predelava mesa pa več kot štiri ure po zakolu.

Kemijske lastnosti:

— mesne beljakovine brez beljakovin vezivnega tkiva: najmanj 15 %,

— izguba surovin pri zorenju: najmanj 33 %.

Fizikalne lastnosti:

— sušen na zraku, čvrst,

— pazljiv postopek zorenja v nadzorovanem okolju, trajanje zorenja glede na kaliber ovoja v obliki mehurja,

— klimatske komore, v katerih se flora ohranja več desetletij; v primeru novih klimatskih komor se flora uvede s predhodno zorjenim proizvodom,

— velikost: premer: 8–15 cm; dolžina: 15–30 cm; narezan proizvod: ovoj s premerom vsaj 65 mm,

— videz: čvrsta nekuhana klobasa, ki je običajno hruškaste oblike, je v prerezu močne rdeče barve ter je enakomerno mleta s koščki mastnega in pustega mesa.

Organoleptične lastnosti:

— izbran, aromatičen okus, značilen za ta proizvod, ki je čvrst na ugriz.

3.3 Krma (samo za proizvode živalskega izvora) in surovine (samo za predelane proizvode)

Glede kakovosti mesa, ki se uporablja za „Eichsfelder Feldgieker“, veljajo nekatere zahteve. Uporabi se visokokakovostno, čvrsto meso, ki je lahko le od prašičev z največjo težo ob zakolu (vsaj 130 kg). Da se doseže tako velika teža ob zakolu, se uporabijo križanci avtohtonih pasem, ki so odporne na stres (npr. Deutsches Landschwein, Deutsches Edelschwein in včasih prašiči drugih pasem, razen pasme Pietrain, ki je občutljiva na stres). Za to mesno specialiteto se uporabijo vsi deli, ki se ločijo od trupa, vključno z najboljšimi kosi.

3.4 Posebne faze proizvodnje, ki jih je treba izvajati na opredeljenem geografskem območju

Celotni postopek proizvodnje, od izbire ustreznih surovin do zorenja klobase, se mora izvajati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Regija Eichsfeld leži v osrednji Nemčiji in se razprostira čez več zveznih dežel. Zajema:

— v Turingiji: celotno okrožje Eichsfeld; v okrožju Unstrut-Hainich le občine Dünwald, Anrode, Katharinenberg in Heyerode ter upravno skupnost Hildebrandshausen/Lengenfeld unterm Stein,

— v Spodnji Saški: v okrožju Göttingen skupnost občin Gieboldehausen in občino Duderstadt, v skupnosti občin Radolfshausen pa le občini Seeburg in Seulingen; v okrožju Northeim le občino Katlenburg-Lindau,

— v Hessnu: v okrožju Werra-Meißner le mestna predela Neuseesen in Werleshausen v občini Witzenhausen.

5. Povezava z geografskim območjem

Posebnost geografskega območja:

Eichsfeld je zgodovinska regija jugovzhodne Spodnje Saške in severnozahodne Turingije. Zaradi posebnih značilnosti tal in podnebja se močno razlikuje od drugih okoliških regij (Wüstefeld, Karl: Eichsfelder Volksleben, Duderstadt, 1919, stran 2, priloga 2). Proizvodnja klobas, zlasti „Eichsfelder Feldgieker“, ima v tej regiji dolgo tradicijo, kar je dokumentirano v literaturi, kot je razvidno iz naslednjih zapisov.

Med inšpekcijskimi pregledi v mestu Hilkerode leta 1718 se je med drugim „za 3,5 funta klobase ‚felt kycker‘ plačalo štirinajst grošev“ (Wandregister, zdaj arhiv mesta Duderstadt).

„Eichsfelder Feldgieker“ se omenja tudi v poznejši listini iz dokumentacije mesta Bernshausen iz leta 1724.

Iz evidence stroškov mesta Duderstadt je bilo iz mestne blagajne izplačanih dvanajst grošev za „dve veliki ‚feld gücker‘“, ki sta bili postreženi stolnemu proštu in upravitelju regije Eichsfeld med njunim obiskom mesta Duderstadt od 21. do 23. oktobra 1744.

V evidenci stroškov mestne blagajne mesta Duderstadt iz leta 1748, ko sta mesto 4. novembra 1748 obiskala stolni prošt in upravitelj, je zapisano: „Za zajtrk in kosilo so jima postregli klobase in ‚feltgieker‘“.

Okoli leta 1770 je bilo v finančnih evidencah samostana Reifenstein zapisano, da „je bilo 76 funtov klobase dobavljenih dvoru v Mainzu“; uporabljeno je latinsko ime Eichfeldicus Butulus (Deutschlands kulinarisches Erbe, Cadolzburg, 1998, 63. stran).

V izdajah revije „Unser Eichsfeld“ iz leta 1927 in 1937 je bilo omenjeno, da je bila klobasa „Feldgieker“ že v 18. stoletju zelo priljubljena tudi v tujini. Joseph Rudolf (ki je umrl leta 1816) je poročal, da je v cesarski palači v Pragi, kjer je služboval, imela vlogo daru v zahvalo.

Tudi prijatelji Johanna Wolfganga von Goetheja so cenili kakovost klobase „Feldgieker“. Igralka in operna pevka Karoline Jagemann, katere starši so živeli v regiji Eichsfeld, je 4. aprila 1793 o teh klobasah pisala svojemu očetu v Weimarju.

Leta 1844 je bila klobasa „Feldkyker“ podrobno opisana: „Feldkyker“ je dolga „Schlackwurst“ v debelem črevu, pri čemer je svoje ime verjetno dobila zaradi dejstva, da je daljša različica klobase štrlela iz hlačnega žepa ali lovske torbe, v kateri je bila shranjena, in „gledala“ na polje. Osnovna različica, ki se imenuje „Feldkyker“, je prvovrstna klobasa v najdebelejšem koncu danke (Die goldene Mark Duderstadt, Carl Hellrung, 1844).

Leta 1919 je nemški lokalni zgodovinar Wüstefeld zapisal (na 13. strani): „Ker so prebivalci regije Eichsfeld gurmani – in vse hvale vredna klobasa ‚Feldgieker‘ (čajna klobasa, t. i. Mettwurst) ni vsakodnevno na jedilniku –, si lahko ob posebnih priložnostih privoščijo posebno pogostitev.“

Dobro uveljavljen način predelave toplega mesa za proizvodnjo „Eichsfelder Feldgieker“ je v skladu z tradicionalnimi praksami v regiji. V regiji Eichsfeld se toplo meso uporablja celo za proizvodnjo svežega mletega mesa, kar je v preostalem delu Nemčije prepovedano, v zadevni regiji pa dovoljeno na podlagi odstopanja od nemške zakonodaje o higienskih zahtevah za meso. Ta zakonska ureditev izhaja iz zgodovine predelave toplega svinjskega mesa v regiji Eichsfeld, ki se je skozi stoletja ohranila do danes.

Posebnost proizvoda:

Objektivne lastnosti

Predelava toplega mesa, ki je tradicionalni postopek v regiji Eichsfeld, se za proizvodnjo nekuhanih klobas ne uporablja skoraj nikjer drugje (razen za proizvod „Ahle Wurscht“ v Hessnu). „Eichsfelder Feldgieker“ je edina klobasa „Feldgieker“, za proizvodnjo katere se uporablja ta metoda (za „Göttinger Feldgieker“ se ne uporablja). Predelava toplega mesa je eden od razlogov za odlično kakovost proizvoda.

Biokemijski procesi, ki potekajo pri toplem mesu, so drugačni kot pri ohlajenem mesu. Ti so nekaj časa po zakolu podobni kot pri živih živalih. Povzročajo jih višja vrednost pH, prisotnost vira energije (adenozin trifosfat ali ATP) v celicah še toplega trupa ter medsebojno delovanje tega vira energije in mišičnih kontraktilnih proteinov miozina in aktina. To medsebojno delovanje povzroča različno obnašanje skeletnega mišičevja, zato je meso mehkejše, beljakovini v mišici pa ostaneta ločeni. Tako se izboljša zadrževanje vode in maščobe, meso pa je ustreznejše za predelavo. Zato je potrebnih manj tehnoloških pomagal (aditivov).

Meso, ki se uporablja za proizvodnjo „Eichsfelder Feldgieker“, prihaja samo iz klavnic z licenco za izročitev toplega mesa.

„Eichsfelder Feldgieker“ je mogoče opisati kot tradicionalno regionalno specialiteto zaradi pazljivega postopka zorenja pod posebnimi podnebnimi pogoji v regiji Eichsfeld, znatne spretnosti lokalnih mesarjev, dolžine postopka zorenja, ki je odvisna od kalibra, ter oblike mehurja, ki je značilna za ta proizvod in je nima skoraj nobena druga klobasa. Poseben okus proizvoda je mogoče pripisati uporabi klimatskih komor, v katerih se flora hrani že več desetletij (v primeru novih klimatskih komor se flora uvede s predhodno zorjenim proizvodom).

Sloves

Proizvod ima poseben sloves zaradi geografskega porekla. Povezanost proizvoda z geografskim poreklom temelji na značilnem videzu, saj je posebna oblika proizvoda del večstoletne tradicije regije Eichsfeld in je ključna za njegov sloves. Obliko klobase z regijo Eichsfeld povezujejo tudi zunaj regije, zlasti po vsej osrednji Nemčiji.

To dokazujejo različni dokumenti, ki segajo daleč v preteklost. „Eichsfelder Feldgieker“ je še danes zelo znana in priljubljena mesna specialiteta iz regije Eichsfeld, in sicer v regiji in drugje.

Sloves proizvoda dokazujejo tudi naslednji primeri:

V literaturi:

V delu Dieterja Wagnerja „Unser schönes Eichsfeld“ (ki ga je objavilo združenje za dediščino in turizem regije Eichsfeld, Mecke, 2000) se „Eichsfelder Feldgieker“ omenja na 160. in 190. strani, kjer je opisan „neprimerljivi okus“ proizvodov iz domačega zakola v regiji Eichsfeld, med katere spada tudi „Feldgieker“. Na 190. strani je „Eichsfelder Feldgieker“ opisana kot „kraljica eichsfeldskih klobas“.

Poglavje o „hrani in pijači“ na strani 40 vodnika „Thüringen“ avtorjev Sucher in Wurlitzer (žepni turistični vodnik DuMont, 2. izdaja, 2006) vsebuje naslednje besedilo:

„Skoraj vsak del Turingije ima svojo specialiteto. Prebivalci Eichsfelda prisegajo ne samo na ‚Bratwurst‘, ampak tudi na ‚Eichsfelder Feldgieker‘ in ‚Eichsfelder Kälberblase‘, tj. dve vrsti trde čajne klobase iz svinjskega mesa. […]“.

„Eichsfelder Feldgieker“ se omenja celo v podnaslovu kuharske knjige „Das Eichsfeld Kochbuch“ (Limosa, 2008), v katerem se uporablja kot sinonim za kulinarično raznolikost regije Eichsfeld. V podnaslovu je navedeno: „[…] od torte ‚Schmandkuchen‘ [torta iz kisle smetane] do klobase ‚Feldgieker‘“.

„Eichsfelder Küchengeschichten“ (Mecke, 2004, 3. razširjena izdaja) na strani 21 navaja, da „Eichsfelder Feldgieker“ zori do maja in se ne začne rezati, dokler se ne oglasi prva kukavica. Knjiga vsebuje tudi zgodbo (na 22. strani) o klobasi „Feldgieker“. Opisuje (na 80. strani), kako so ob neki priložnosti zadnje velike klobase „Feldgieker“ pojedli skupaj s „Schmandbrot“ [kruh s kislo smetano], ker se je približeval čas kolin.

„Eichsfelder Heimatzeitschrift“ (53. letnik, I. zvezek, januar 2009, od strani 9) v zvezi z dejstvom, da je ob zakolu eden od pomočnikov zrecitiral dolgo pesem, navaja:

„In dobro je bilo tudi, da se je proizvodnja klobase pri 16. verzu njegove pesmi končala. Nazadnje naj bi ‚kraljica eichsfeldskih klobas‘, ki je na območju ‚Obereichsfeld‘ [zgornji del regije Eichsfeld] znana kot ‚Feldgieker‘ in na območju ‚Untereichsfeld‘ [spodnji del regije Eichsfeld] kot ‚Kälberblase‘, jedce razveseljevala s polnim okusom po skoraj enem letu zorenja. (Sledi citat Theodorja Storma) […] ‚Süßkuchen‘ [vrsta medenjakov] je za prebivalce mesta Mühlhausen, kar sta za prebivalce regije Eichsfeld domači zakol in ‚Feldgieker‘. […]“.

Ob posebnih dogodkih; v povezavi s turizmom:

V regiji Eichsfeld se na primer „Feldgieker“ veliko uporablja za ustvarjanje identitete in pri oglaševanju v turistične namene. Na domači strani „Eichsfeld Touristik“ piše:

„Regija Eichsfeld je že dolgo znana po svojih specialitetah. Najpomembnejša med njimi je ‚Eichsfelder Feldgieker‘ ali ‚Eichsfelder Kälberblase‘. ‚Stracke‘ je različica, ki je valjaste oblike in ravna.“

Program festivala klobas „Rostkultur 2009“ je bil ob 14.30 posvečen „Eichsfelder Feldgieker“, kot je razvidno iz „Thüringer Wurschtblatt“ in samega programa.

Glede na koledar dogodkov mesta Heiligenstadt se je „najdaljša klobasa Feldgieker“ razrezala 3. oktobra 2008.

Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO):

Upravičenost do registracije te označbe temelji na posebnem slovesu in kakovosti proizvoda. Njegov sloves izhaja iz dejstva, da proizvodi izvirajo z zadevnega območja. Sloves klobase Eichsfeld je mogoče pripisati večstoletni tradiciji proizvodnje klobas v regiji Eichsfeld. Prepoznaven okus ima zaradi značilnih tradicionalnih začimb in posebne obdelave klobas. Proizvod ima tudi posebne lastnosti. Predelava mesa, ko je še toplo po zakolu, je tradicionalna metoda proizvodnje v regiji Eichsfeld. To je edina regija, v kateri se „Feldgieker“ proizvaja iz toplega mesa. Takšna predelava mesa, ko je še toplo, prispeva k posebni kakovosti klobase „Feldgieker“. Pri „Eichsfelder Feldgieker“ se ovoj vsebine ne drži tako močno kot pri nekuhanih klobasah iz hladnega mesa. Običajno zlahka odstopi od vsebine. Pomembna lastnost dobre nekuhane klobase je nizka vsebnost proste vode (tj. vrednost Aw) v toplem mesu. Vendar je to odvisno od drugih dejavnikov, zato je ni mogoče količinsko opredeliti. Nizke vrednosti Aw zavirajo rast nezaželenih mikrobov. Ker toplo meso vsebuje nizke ravni proste vode, ki omogoča razvoj mikrobov, ima nekuhana klobasa iz takšnega mesa stabilnejše lastnosti pri zorenju in skladiščenju.

Objektivno gledano geografsko poreklo odločilno vpliva na lastnosti proizvoda, kar velja zlasti za podnebje in floro v klimatskih komorah. Klobaso „Feldgieker“ so poskusili proizvajati tudi v drugih regijah. Ugotovljeno je bilo, da se tam značilen okus te klobase ni razvil, saj so imele drugačen okus.

Sklic na objavo specifikacije proizvoda

(drugi pododstavek člena 6(1) te uredbe)

https://register.dpma.de/DPMAregister/geo/detail.pdfdownload/40809

(1) UL L 343, 14.12.2012, str. 1.